CELEX: 62022TN0236
Language: fi
Date: 2022-04-28 00:00:00
Title: Asia T-236/22: Kanne 28.4.2022 – Intel Corporation v. komissio

20.6.2022   
            
            
               FI
            
            
               Euroopan unionin virallinen lehti
            
            
               C 237/73
            
         
      Kanne 28.4.2022 – Intel Corporation v. komissio
      (Asia T-236/22)
      (2022/C 237/94)
      Oikeudenkäyntikieli: englanti
      
         Asianosaiset
      
      
         Kantaja: Intel Corporation Inc. (Wilmington, Delaware, Yhdysvallat) (edustajat: asianajajat: D. Beard, J. Williams ja B. Meyring)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  a.
               
               
                  velvoittamaan komission maksamaan vahingonkorvauksena 593 177 661,75 euroa, joka vastaa 1 060 000 000 euron suuruiselle pääomalle Euroopan keskuspankin perusrahoitusoperaatioille sen kuukauden, jolloin 13.5.2009 annettu päätös C(2009) 3725 final (jäljempänä päätös) annettiin, ensimmäisenä päivänä vahvistaman korkokannan mukaisesti maksettavaa viivästyskorkoa (1,25 %) lisättynä 3,5 prosenttiyksiköllä (tai unionin tuomioistuimen asianmukaisena pitämällä prosenttiyksiköllä) 13.8.2009 (päivä, jolloin Intel maksoi alustavasti sakon) ja 25.2.2022 (päivä, jolloin komissio maksoi takaisin sakon pääoman) väliseltä ajalta vähennettynä komission Intelille jo maksamalla 38 059 598,52 euron suuruisella korkojen määrällä
               
            
                  b.
               
               
                  velvoittamaan komission maksamaan korkoa edellä a kohdassa vaaditulle rahamäärälle 25.2.2022 alkaen (päivä, jolloin komissio maksoi takaisin sakon pääoman) tai vaihtoehtoisesti 28.4.2022 alkaen (tämän kanteen nostamisajankohta) tai edelleen vaihtoehtoisesti tässä asiassa annettavan tuomion ajankohdasta alkaen siihen päivään saakka, jolloin komissio tosiasiassa maksaa kyseisen rahamäärän tuomion, jolla tämä kanne hyväksytään, perusteella EKP:n perusrahoitusoperaatioille vahvistaman korkokannan mukaisesti lisättynä 3,5 prosenttiyksiköllä tai vaihtoehtoisesti unionin tuomioistuimen asianmukaisena pitämällä prosenttiyksiköllä
               
            
                  c.
               
               
                  edelleen tai vaihtoehtoisesti
                  
                              i.
                           
                           
                              kumoamaan minkä tahansa komission päätöksen, mukaan lukien komission 1.3.2022 päivättyyn sähköpostiviestiin mahdollisesti sisältyvä päätös, jossa viivästyskoron maksamisesta kieltäydyttiin, ja velvoittamaan komission maksamaan viivästyskorkoa sen suuruisena, kuin sitä edellä a ja b kohdassa vaaditaan tai
                           
                        
                              ii.
                           
                           
                              vaihtoehtoisesti toteamaan komission toimineen lainvastaisesti, kun se ei maksanut Intelille viivästyskorkoa takaisin maksetun sakon pääomalle sen jälkeen, kun komission asiassa COMP/C-3/37.990 Intel 13.5.2009 antama päätös C(2009) 3726 final oli kumottu, ja velvoittamaan komission maksamaan viivästyskorkoa sen suuruisena, kuin sitä edellä a ja b kohdassa vaaditaan.
                           
                        
            
                  d.
               
               
                  joka tapauksessa velvoittamaan komission korvaamaan Intelille tästä oikeudenkäynnistä johtuvat oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kolmeen kanneperusteeseen.
      
                  1)
               
               
                  Ensimmäisessä kanneperusteessa kantaja vaatii SEUT 268 artiklan, SEUT 340 artiklan 2 kohdan ja Euroopan unionin perusoikeuskirjan 41 artiklan 3 kohdan perusteella, että sille on maksettava korvausta korkoineen vahingosta, jota sille on aiheutunut, koska Euroopan komissio on kieltäytynyt maksamasta Intelille viivästyskorkoa sakon pääomalle, joka on maksettu takaisin sen jälkeen, kun asiassa T-286/09 RENV, ECLI:EU:T:2022:19 annetulla tuomilla oli kumottu komission asiassa COMP/C-3/37.990 Intel 13.5.2009 antaman päätöksen C(2009) 3726 final 2 artikla. Kantaja vetoaa tässä yhteydessä SEUT 266 artiklan mukaiseen vaatimukseen toteuttaa sakon kumoamisen johdosta tarvittavat toimenpiteet, mikä käsittää viivästyskoron maksamisen.
               
            
                  2)
               
               
                  Toisessa kanneperusteessa kantaja vaatii edelleen tai vaihtoehtoisesti SEUT 263 artiklan perusteella, että mikä tahansa komission päätös, jossa viivästyskoron maksamisesta edellä mainitun korkokannan mukaisesti on kieltäydytty, on kumottava sillä perusteella, että päätös on ristiriidassa SEUT 266 artiklan kanssa.
               
            
                  3)
               
               
                  Kolmannessa kanneperusteessa kantaja vaatii edelleen vaihtoehtoisesti SEUT 265 artiklan perusteella toteamaan, että jos komissio ei (kantaja vaatimuksesta huolimatta) ole määritellyt lopullista kantaansa, komissio on toiminut lainvastaisesti, koska se ei ole maksanut Intelille mainittua viivästyskorkoa SEUT 266 artiklan mukaisesti, ja velvoittamaan Euroopan komission maksamaan kyseisen viivästyskoron edellä mainitun korkokannan mukaisesti.
               
            
                  4)
               
               
                  Kantaja väittää ehdottomasti vaihtoehtoisesti, että se, että vuonna 2002, 2012 ja/tai 2018 annettua asetusta tai annettuja asetuksia tulkittaisiin muulla tavalla siten, että SEUT 266 artiklan, sellaisena kuin unionin tuomioistuin ja unionin yleinen tuomioistuin on sitä tulkinnut, mukaista viivästyskorkoa ei tarvitse maksaa, johtaisi siihen, että asiassa merkityksellisillä säännöksillä rikottaisiin EU:n primaarioikeutta. Näissä olosuhteissa kantaja esittää vaihtoehtoisen SEUT 266 artiklaan ja SEUT 277 artiklaan perustuvan lainvastaisuusväitteen vaihtoehtoisesti ja ehdollisesti.